आसामनि गुदि फरायसालिनि फोरोंगिरिफोरखौ आसाम सोरखारा बिमा बाथुलनि फिसा बादि खालामो नामा ? मानोना बिसोर बोसोर-बोसोर मोननांगौखौ दाबिनायनि उनाव आसामनि गिबि मन्थ्रि आरो सोलोंथाइ मन्थ्रिजों सावरायनायाव गनायसे गनायनि उनावबो दिनैसिम सुफुं जायाखै आरो होबा होनानै दानफिननानै लांनाय जाथाया आसामनि गुदि फरायसालिनि फोरोंगिरिफोरखौ जोबोरैनो लाजि फोनांदों। जायनि थाखाय गुदि फरायसालिनि फोरोंगिरिफोरा फैगौ 22 जानुवारीयाव आसामनि गिबि मन्थ्रिनि थाग्रा न’खौ बेंखनहैनो लानाय बादि हाबाफारि लानो गोनां जानाय नुदों । मिथिनाय बादिब्ला आसामनि गुदि फरायसालिनि गाहाइ फोरोंगिरिनि जायगा सोरजिनाय, ग्रेड पेनि जेंनाखौ सुस्रांनायनि दाबियाव बे हाबाफारिखौ लादों । बि हाबाफारिनि आगोल रायजोनि गासैबो एमएलएनो गांसेयै गोसोखां बिलाइ गथायग्रोबाय आसाम रायजो गुदि फोरोंगिरि गौथुमा। थांनाय 27 डिसेम्बरनिफ्राय सानथाम गोसोखां बिलाइ गथायनाय हाबाफारिजों गौथुमनि थान्दैफोरा एमएलएमोनखौ लोगो हमनानै फोरोंगिरि समाजा मोगा-मोगि जाबोनांनाय जेंना, फोरोंगिरि समाजखौ मान होनानै गिबि मन्थ्रि सोरगोयारि शरत चन्द्र सिंहआ लानाय बिहोमानि सायाव गुवारै फोरमायदों। मा हालोदनि थाखाय फैगौ 22 जानुवारीयाव गिबि मन्थ्रिनि थाग्रा न’खौ बेंखननाय हाबाफारि लानो गोनां जादों, बेखौ एमएलएमोननि सिगाङाव गुवारै फोरमायदों गौथुमनि थान्दैमोना होननानै मिथिनाय जादों। गौथुमनि आफादगिरि जीबन चन्द्र बरा आरो गाहाइ नेहाथारी रातुल चन्द्र गस्वामीनि मुंसाइ होनाय गोसोखां बिलायाव फोरमायदोंदि आसाम गुदि सोलोंथाइ ( प्रभिनसिलाइस) मावथाय खान्थि, 1981 बादियै फरायसालिनि गाहाइखौ हेडपण्डित मुं होनाय जादोंमोन। 1982 मायथायनि 26 मे’याव फोसावजानाय राजपत्रित नोटिफिकेसन मख’नाय दंमोन दि हेडपण्डितनि जायगाया जागोन प्रमसन बादिसो। 1982 मायथायनि 9 डिसेम्बराव आसाम सोरखारजों सावरायनायाव बै समनि सोलोंथाइ कमिसनार भास्कर बरुवाआ गाहाइ फोरोंगिरिनि जायगा सोरजिनायनि सायाव सानखांदोंमोन। बिनि उनाव 1999 मायथायनि 10 मे’याव आसाम सोरखारनि साबा केबिनेट मन्थ्रि आरो सोलोंथाइ बिफाननि गोजौ थाखोनि मावख’गिरिजों गाहाइ फोरोंगिरिनि जायगा सोरजिनाय आयदानि सायाव सावरायनाय जादों। बै समनिफ्राय बे आयदाखौ लानानै खेब 37 सावरायनाय जायो। दुखुनांथावदि मोनबो सावरायनायानो मावफुंथाय महर मोनाखिसै आरो 2016 मायथायाव बै समनि सोलोंथाइ मन्थ्रि शरत बरकटकीया खौरां मेलनि जोहै रायजोयाव ब्रैजि रोजा गुदि फरायसालिफोराव गाहाइ फोरोंगिरिनि जायगा सोरजिनाय जासिगोन होननानै फोसावनाया थगायनाय होननानै फोरमान जाबाय। बिनि उनाव 2019 मायथायनि 30 डिसेम्बराव गिबि मन्थ्रिजों सावरायनायाव रायजोनि गुदि फरायसालिफोरनि सिनियर लोगो फोरोंगिरिनि जायगाखौ गाहाइ फोरोंगिरिसिम प्रमसन होनो रायजोनि सोलोंथाइ आरो रांखान्थि बिफाना बिथोन होदोंमोन। बोसोरसे बारलांनायनि उनावबो गिबि मन्थ्रिनि बिथोना मावफुं जायाखै। जाहोनाव गिबि मन्थ्रिनि मासिनि गोहोआ खमायबाय होननानै साननो बाध्य’ जादों होननानै बुंदों गुदि फरायसालिनि फोरोंगिरिफोरा । थान्दै हानजाया बुंबावोदि बे बोसोरनि 5 आरो 14 नबेम्बराव आसाम रायजो गुदि फोरोंगिरि गौथुमनि थान्दै आरो मोनफ्रोमबो जिल्लानिफ्राय साथामहै गाहाइ फोरोंगिरिनि नुजाथिनायाव सोलोंथाइ मन्थ्रिजों सावरायनाय जादोंमोन। बे सावरायनायनि उनाव सोलोंथाइ बिफाना सिनियर लोगो फोरोंगिरिनि जायगाखौ प्रमसन होनायनि जोहै गाहाइ फोरोंगिरिसिम लांनायनि थाखाय थिरांथा लाबाय होननानै मिथिदोंमोन। नाथाय जेबो सम होयैयाव गुदि फोरोंगिरिफोरा सन्देह सोमजिदों। गौथुमा गोसोखां बिलायाव फोरमायनाय बादिब्ला हादरनि जेरावबो रायजोयाव नुयै-खोनाफेरै जाथाया रायजोनि गुदि फोरोंगिरिफोरनि गेजेराव जादों। आसाम सोरखारनि केबिनेट आरो रायजो बेंगिरिनि गनायथि स्निथि दरमाहा खान्थिया रायजोनि गुदि फरायसालिफोराव खामानि मावनाय आरिमु जालिया फोरोंगिरिफोरनि थाखाय होनाय 8,700 रांनि ग्रेड पेखौ जिस्नि दान लानायनि उनाव 7,400 रांसिम बोख्लायदों। जा रायजोयाव सिगाङाव गुदि फोरोंगिरि समाजखौ मान होनानै 1977 मायथायाव बै समनि गिबि मन्थ्रि शरत चन्द्र सिंहआ दरमाहा खान्थिखौ दाफामफिननानै रायजोनि गुदि फोरोंगिरि समाजनो 195/220/240 रां बादियै गोजौ गुदिनि समब्रा-समब्रि 220/240/260 खालामनानै होदोंमोन। उन समावबो बृन्दाबन गस्वामीया सोलोंथाइ मन्थ्रि जानानै थानाय समाव गोजौ गुदिनि थाखाय दरमाहा खान्थिआ होनाय 525 रां आरो गुदि फोरोंगिरिनि थाखाय 470/500 रांखौ ज’खालामनानै गासैनोबो 525 रांसिम फोजौनानै 1,185-2,395 राङाव बेथननि खान्थि होदोंमोन। बे रायजोयावनो दरमाहा खान्थिआ होनाय ग्रेड पेखौ सोरखारा दाननानै फोरोंगिरि समाजखौ दायरियाव लिरनो होबाय। रायजोनि 31 बिफाननि खामानि मावग्राफोरनो दरमाहा खान्थिनि बादियैनो ग्रेड पेखौ सुजुनाय जादोंमोन आरो गासैबो बिफाननि ग्रेड पेखौ होनानै खालि गुदि फोरोंगिरिफोरनिखौल’ गोसो बादियै होयैया मा थाथावथाव होननानै साननो गोनां खालामदों गुदि फोरोंगिरिफोरखौ। बेखौनो दुखु मोननानै गासै एमएलएफोरनो फोरमायदों आरो गिबि मन्थ्रिनि न’खौ बेंखननायनि सिगां गिबि मन्थ्रि आरो रांखान्थि मन्थ्रिजों सावरायनायनो एमएलएमोनखौ खावलायदों गुदि फोरोंगिरि गौथुमा। गोजौयाव फोरमायनायनिफ्राय गुदि फोरोंगिरिफोरा बुंनो बाध्य’ जादोंदि रायजो सोरखारा गुदि फरायसालिफोरनि फोरोंगिरिफोरखौ बिमा बाथुलनि फिसा सानो नामा ?